DA
22.5.2023
Den Europæiske Unions Tidende
L 134/101
BILAG 3
UDKAST til
DET FORENEDE KONGERIGES ENSIDIGE ERKLÆRING I DET BLANDEDE UDVALG, DER ER NEDSAT VED AFTALEN OM DET FORENEDE KONGERIGE STORBRITANNIEN OG NORDIRLANDS UDTRÆDEN AF DEN EUROPÆISKE UNION OG DET EUROPÆISKE ATOMENERGIFÆLLESSKAB af ...
2023 om markedsovervågning og håndhævelse Det Forenede Kongerige minder om sit tilsagn om at sikre et solidt system til markedsovervågning og håndhævelse inden for rammerne af de unikke ordninger, der er aftalt med Den Europæiske Union i overensstemmelse med Windsorrammen (9) for at beskytte handelen på Det Forenede Kongeriges interne marked og Nordirlands plads i Det Forenede Kongeriges toldområde, samtidig med at integriteten af Den Europæiske Unions indre marked og toldunion sikres.
Det Forenede Kongerige understreger, at der skal være en solid håndhævelse for at sikre, at erhvervsdrivende ikke misbruger disse nye interne britiske handelsbestemmelser til at transportere varer ind i Den Europæiske Union.
Markedsovervågning Det Forenede Kongerige anerkender den vigtige rolle, som markedsovervågning og markedsovervågningsmyndighedernes og andre kompetente myndigheders arbejde spiller med hensyn til at opfylde disse mål.
Det Forenede Kongerige vil derfor fortsat sikre, at disse myndigheder gennemfører et aktivitetsprogram, der fremmer sikkerhed og overholdelse, herunder samarbejde med virksomheder om at sikre, at de er bekendt med deres forpligtelser, vurdering af dokumentation og kontrol af produkter på markedet, hvor det er relevant.
Det Forenede Kongerige vil fortsat: — opbygge ekspertise og kapacitet hos markedsovervågningsmyndighederne og andre kompetente myndigheder — forbedre metoderne til risikovurdering af produktsikkerhed — sikre, at de relevante myndigheder har de nødvendige beføjelser til at udføre effektive overvågningsaktiviteter i forbindelse med den internationale grænse mellem Det Forenede Kongerige og Den Europæiske Union — støtte risikobaserede og efterretningsbaserede aktiviteter fra relevante myndigheders side, herunder passende revisioner, inspektioner og stikprøvekontroller, for at kontrollere overholdelsen af gældende krav — anvende solide efterretninger og dataindsamling for at sikre et detaljeret evidensgrundlag til at kortlægge nye risici, herunder mulige bevægelser ind i Den Europæiske Union — anvende nøjagtige og detaljerede oplysninger som grundlag for politiske beslutninger og håndhævelsesafgørelser og — dele og modtage oplysninger gennem alle relevante IT-systemer om markedsovervågningsmyndigheders og andre kompetente myndigheders overholdelsesaktiviteter.
Det Forenede Kongerige vil også fortsat støtte samarbejdet med markedsovervågningsmyndighederne på andre markeder via det fælles forbindelseskontor for markedsovervågning.
Håndhævelse En solid håndhævelse vil ikke indebære nye kontroller eller kontroller ved grænsen mellem Nordirland og Irland, men vil betyde en øget aktivitet fra de relevante britiske myndigheders side i overensstemmelse med international bedste praksis, med Den Europæiske Union og medlemsstaternes myndigheder, hvor det er relevant, for at beskytte Det Forenede Kongeriges interne marked og Den Europæiske Unions indre marked og toldunion og effektivt bekæmpe ulovlig aktivitet og smugling, herunder fra organiserede kriminelle gruppers side.
(9) Se fælles erklæring nr.
.../2023.